
Előterjesztést készítette: Farkas Mónika pályázati ügyintéző
Előterjesztés elkészítésének időpontja: 2011. május 2.
Előterjesztést véleményezi: PTÜB
Döntés módja: nyílt szavazás, egyszerű szótöbbség

Mellékletek: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. május 12-én tartandó munkaterv szerinti ülésére

7. napirendhez

Tárgy: Tájékoztató a megvalósult pályázatokról és az újabb lehetőségekről
Tisztelt Képviselő-testület!

2010. évben Önkormányzatunknak jelentősebb méretű új pályázata nem volt, viszont számtalan korábbi támogatásunk jutott olyan fázisba, amely komoly feladatokat hárított vagy hárít még jelenleg is ránk. 

2011-ben ismét várható néhány további munka lezárása, illetve új lehetőségek is megnyílhatnak az eddigi előrejelzések szerint, melyeket folyamatosan figyelemmel kísérünk.

Mindezekről kicsit részletesebben az alábbiakban adunk képet:

I. A 2010. évben lezajlott/lezárult pályázatok:
I.1. Befejeződött a P+R Parkolók kivitelezésének II. fordulója is, melynek keretein belül a MÁV-val együttműködve a sülysápi vasútállomás meglévő 69 parkolója kiegészült további 52-vel, illetve 40 férőhelyes kerékpártárolóval. A projekt összköltségéből Sülysáp 3.942.456 Ft önerőt vállalt.
I.2. TEUT pályázat keretein belül megvalósult a Magdolna utca burkolat-felújítása 52.870.913 Ft összköltséggel, melyből az önrész 37.466.757 Ft volt.
I.3. A rengeteg munka meghozta gyümölcsét és 2010 decemberében hivatalosan is megnyitotta kapuit a sülysápi Gólyahír Bölcsőde. A közel 300 millió Ft-os beruházás épülete alig fél év alatt készült el, jelenleg a pályázat pénzügyi elszámolása zajlik.
I.4. Végéhez ért a Polgármesteri Hivatal szervezetfejlesztése elnevezésű ÁROP projektünk is, pár héttel ezelőtt Önkormányzatunk részére átutalásra került a projekt összköltsége is, azaz 19.656.015 Ft.
I.5. Az Igazságügyi és Rendészeti Minisztérium felhívása alapján 2010. február 1. és 2010. december 31. közötti időszakban 2 fő településőr került foglalkoztatásra Önkormányzatunknál pályázati keretből. A Településőr Program sikeresen lezajlott, rendre megtörténtek a támogatási összeghez kapcsolódó elszámolások is.

II. A 2011-es évben várható eredmények:
II.1. Több mint egy éves várakozás után végre az Európai Unió is igent mondott a csatorna projektünkre, így a közbeszerzési eljárás lefolytatása után elkezdődhet a kivitelezés.
II.2. Mivel a területszervezésről szóló törvény alapján önkormányzati általános választás évében várossá nyilvánítás nem kezdeményezhető, 2010. évben nem adtunk be ilyen irányú kérelmet, de a következő évre vonatkoztatva az adatgyűjtés folyamatosan zajlott. Ennek eredményeként 2011 januárjában beadásra került a pályázatunk, amiről júniusra várható döntés.
II.3. A Nemzeti Infrastruktúra Fejlesztő Zrt. KÖZOP pályázatának keretében meghirdetett közbeszerzési eljárás nyerteseként a TURA-Terv Mérnöki Iroda Kft.-vel kötött szerződést többek között 62 db P+R parkoló illetve 30 férőhelyes kerékpártároló tervezésére a szőlősnyaralói vasúti megállónál. Ennek a fejlesztésnek köszönhetően Sülysáp mindkét vasútállomásának rendbetétele megvalósulna, így biztosítva a lakosság kulturált utazási körülményeit.
II.4. Benyújtásra került a KMOP-4.5.3-10-11 azonosító számú pályázat az Új Széchényi Terv Közép-Magyarországi Operatív Program támogatási rendszerének keretein belül „Polgármesteri Hivatal komplex akadálymentesítése” címmel, 16 millió Ft-os összköltséggel, melyből 15 millió Ft a támogatás. 
II.5. Beadásra került a 7/2011. (III. 9.) BM rendelet alapján az iskolai és utánpótlássport infrastruktúra-fejlesztés, felújítás tárgyában a Móra Ferenc Általános Iskola és Nagyközségi Könyvtár Szőlősnyaralói Tagiskolájához tartozó sportpálya felújítása. Ennek a pályázatnak a keretein belül egy korszerű műfüves sportpálya kialakítására nyílik lehetőségünk. A pályázat összköltsége 25.045.525 Ft lenne, melyből 5 millió Ft hárulna az Önkormányzatra.
III. Továbbiakban várható lehetőségek:
III.1. Az Új Széchenyi Terv a mi régiónk számára főleg a környezetvédelemmel, valamint a fenntartható életmóddal összefüggő projekteket indít, mint például

· Megújuló energiahordozó-felhasználás növelése Közép-Magyarországon
· Környezetvédelmi célú informatikai fejlesztések a közigazgatásban
· A fenntartható életmódot és a fogyasztási lehetőségeket népszerűsítő, terjedésüket elősegítő mintaprojektek
· A települési szilárd hulladéklerakókat érintő térségi szintű rekultivációs programok elvégzése
· Turisztikai szolgáltatások fejlesztése

III.2. Lezárult a társadalmi egyeztetése az ÁROP program keretében kiírandó „Készségfejlesztés az önkormányzatoknál” című pályázati felhívásnak is, mely a köztisztviselők továbbképzésére ad majd lehetőséget. A támogatás mértéke a projekt összes elszámolható költségének 95 %-a lesz. A pályázat remények szerint pár hónapon belül kiírásra kerül.
III.3. Települések komplex információ-technológiai és biztonságtechnikai fejlesztésének támogatása című pályázati konstrukción belül korszerű, IP technológiás térfigyelő rendszer tervezése lehetséges. A pályázat keretében az igényelhető vissza nem térítendő támogatás összege legalább 200.000 legfeljebb 400.000 Ft, az elnyerhető támogatás mértéke maximum az összes elszámolható költség 80 %-a.
Kérem a tájékoztatás szíves elfogadását.

…/2011. (V. 12.) ÖKT határozati javaslat

Sülysáp Nagyközség Önkormányzat Képviselő-testülete 
1/ a megvalósult pályázatokról és az újabb lehetőségekről szóló tájékoztatót elfogadja;

2/ felkéri a polgármestert a pályázatok lebonyolításával és a pályázati lehetőségek igénybevételével kapcsolatosan szükséges intézkedések megtételére.  

Határidő: 1./ azonnal; 2./ folyamatos


Felelős: Horinka László polgármester

Sülysáp, 2011. május 5.

Horinka László s.k.  


polgármester
Láttam!
Sülysáp, 2011. május 5.
Tóth Krisztina s.k.  

jegyző

